ORDE do 7 de maio de 2009 pola que se determinan os servizos mínimos dirixidos a garantir os servizos esenciais durante a folga convocada na empresa Emersan, S.A. no centro de traballo Hospital Arquitecto Marcide de Ferrol, que se levará a efecto os días 11, 12 e 13 de maio de 2009, das 0.00 ás 24.00 horas, e desde o día 18 de maio con carácter indefinido.
CONSELLERÍA DE SANIDADE — III. OUTRAS DISPOSICIÓNS — 11/05/2009

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os cales se encontra a sanidade.
O exercicio público da prestación da asistencia sanitaria, non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes por razón dos servizos esenciais afectados para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga foi convocada pola organización sindical CIG e afecta os traballadores da empresa Emersan, S.A., que realiza os servizos que ten concertados de asistencia e transporte sanitario para o Hospital Arquitecto Marcide na Área Sanitaria de Ferrol.
Despois da audiencia ao comité de folga e aos responsables das prestacións sanitarias no ámbito da folga, con base no anterior, a Consellería de Sanidade
DISPÓN:
Artigo 1º.-A convocatoria de folga que afecta o persoal da empresa Emersan, S.A. do centro de traballo Hospital Arquitecto Marcide na Área Sanitaria de Ferrol, que terá lugar os días 11, 12 e 13 de maio de 2009, das 0.00 ás 24.00 horas e a partir do día 18 de maio con carácter indefinido, enténdese condicionada ao mantemento dos servizos mínimos que se establecen a seguir.
Para a determinación destes servizos mínimos tense en conta a realización de traslados interhospitalarios e dos outros servizos concertados que poidan ser demandados polo centro hospitalario, co fin de asegurar unha correcta atención sanitaria, tendo en conta a patoloxía e as necesidades tecnolóxicas e de coidados específicos que presenta.
De acordo coa motivación anterior, os servizos mínimos que se fixan resultan totalmente imprescindibles para manter a necesaria cobertura asistencial respecto do transporte de enfermos e accidentados a través da empresa afectada pola folga, para evitar que se produzan graves prexuízos para a saúde; tendo en conta fundamentalmente que ten incidencia ao longo de toda a xornada laboral e con carácter indefinido.
Os tales mínimos responden á necesidade de compatibilizar o respecto ineludible ao exercicio do dereito á folga coa adecuada atención a enfermos e accidentados que, baixo ningún concepto, poden quedar desasistidos polas características do servizo dispensado.
E para garantir os servizos esenciais requírese a cobertura de:
-O 100% dos traslados para a hospitalización urxente desde o hospital a outros centros propios, concertados ou de referencia, para o que debe incluír inescusablemente os vehículos de soporte vital avanzado asignados a cada centro.
-O 100% dos pacientes hospitalizados (incluída a hospitalización a domicilio) para a realización de probas diagnósticas urxentes, os tratamentos que requiran unha continuidade ou periodicidade determinada na súa administración (diálise, oncolóxicos e hematolóxicos) e os de altas hospitalarias.
Artigo 2º.-A determinación dos efectivos necesarios será realizada pola empresa aplicando os criterios do artigo 1º, coa designación nominal e individual, con carácter rotatorio, do persoal que deberá cubrir os distintos servizos. Deberán proceder á publicación dos efectivos en servizos mínimos, nos taboleiros de anuncios do centro de traballo afectado.
Artigo 3º.-Os paros e alteracións no traballo por parte do persoal necesario para o mantemento dos servizos mínimos determinados serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º.-O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías á poboación e aos usuarios do servizos sanitarios. Os altercados o incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 7 de maio de 2009.
Pilar Farjas Abadía
Conselleira de Sanidade
Ver referencia pdf "09000D009P009.PDF"